'Glee'-aktrise Naya Rivera word vermis | Maroela Media
'n Meer in die suide van Kalifornië bly gesluit terwyl 'n soektog Donderdag voortduur na Naya Rivera, 'n aktrise wat veral bekend is vir haar rol in die TV-reeks "Glee".
Die sheriff se departement in Ventura County het bevestig die 33-jarige Rivera is die persoon na wie daar gesoek word in die water van die Piru-meer, ongeveer 90 km noordwes van Los Angeles. Die departement het Donderdag gesê duikers van ander agentskappe het ook by die soektog aangesluit.
KNBC het laat Woensdag berig Rivera het 'n boot by die meer gehuur en haar vierjarige seun is op die boot aangetref. Hy het 'n lewensreddersbaadjie aangehad. Rivera se identiteitsdokument is ook op die boot gevind.
Beamptes het 'n boot- en helikoptersoektog van stapel gestuur, maar dit is deur die nag opgeskort. Die soektog het Donderdagoggend vroeg hervat.
"Ons vermoed sy het in die water ingegaan, maar ons kon haar nog nie opspoor nie. Dit is moontlik 'n verdrinking," het kapt. Eric Buschow tydens 'n perskonferensie gesê.
Rivera se seun is uit haar huwelik met die akteur Ryan Dorsey. Die paartjie se egskeiding is in Junie 2018 afgehandel ná vier jaar se getroude lewe.
In haar lewensverhaal Sorry Not Sorry in 2016, het sy haar seun haar "grootste sukses" genoem en gesê "ek sal nooit beter as hy kan wees nie".
Rivera was die rasieleier Santana in die musikale komedie "Glee" wat tussen 2009 en 2015 op Fox te sien was. Sy was in 113 episodes te sien en was in 'n verhouding met mede-akteur Mark Salling, wat homself in 2018 om die lewe gebring het ná hy skuld beken het op aanklagte van kinderpornografie.